
	auditoriaus išvada

2011 m. balandžio 08 d. Nr. 3-12
               Birštono savivaldybės Kontrolės ir audito tarnybos kontrolierė vadovaudamasi Vietos savivaldos įstatymu bei vykdydama Birštono savivaldybės tarybos 2009-04-23 d. sprendimą Nr. TS-62  Dėl VŠĮ „Tulpės“ sanatorijos 2009 metų veiklos ir tarnybos 2011 metų veiklos planą, atliko VŠĮ „Tulpės“ sanatorijos 2010 metų finansinių ataskaitų rinkinio t.y. finansinės būklės ataskaitos (įstaigos turtas, nuosavas kapitalas, finansavimas ir įsipareigojimai) ir susijusių 2010 metų veiklos rezultatų ataskaitos (per ataskaitinį laikotarpį suteiktos paslaugos, pajamos, sąnaudos, kompensuotos sąnaudos ir veiklos rezultatas) ir aiškinamojo rašto (finansinių ataskaitų straipsnių išsamesnė analizė, informacija ir paaiškinimai susiję su įstaigos veikla) auditą bei veiklos ataskaitos, kuri yra pridedama prie šio finansinių ataskaitų rinkinio, patikrinimą. Šis finansinių ataskaitų  rinkinys yra parengtas vadovaujantis Lietuvos Respublikos viešojo sektoriaus finansinės atskaitomybės įstatymu, Buhalterinės apskaitos įstatymu, Viešojo sektoriaus apskaitos ir finansinės atskaitomybės standartais,  bei kitais teisės aktais, reglamentuojančiais viešųjų sveikatos priežiūros įstaigų veiklą. Už šį finansinių ataskaitų rinkinį yra atsakinga Įstaigos vadovybė. Kontrolierės pareiga, remiantis atliktu auditu, pareikšti savo nuomonę apie šias finansines ataskaitas.

               Auditas  atliktas vadovaujantis tarptautiniais audito standartais. Šie standartai reikalauja, jog auditą planuotume ir atliktume taip, kad gautume pakankamą pagrindą tvirtinti, jog finansinių  ataskaitų rinkinyje nėra reikšmingų informacijos iškraipymų. Audito metu, dokumentinės kontrolės metodu, ištisiniu būdu buvo ištirti įrodymai, patvirtinantys finansinių ataskaitų sumas ir atskleidimus. Audito metu buvo įvertinti Įstaigoje taikyti apskaitos principai bei vadovybės atlikti įvertinimai, taip pat bendras finansinių ataskaitų pateikimas pagal finansinių ataskaitų rinkinio sudarymo tvarką. Audito metu įsitikinta, kad atliktas auditas suteikia pakankamą pagrindą nuomonei pareikšti.

              Kontrolierės nuomone, patikrintas finansinių ataskaitų rinkinys, išskyrus audito metu nustatytus neatitikimus ir pateiktus audito ataskaitoje, visais reikšmingais atžvilgiais tikrai ir teisingai atspindi VŠĮ „Tulpės“ sanatorijos 2010 m. gruodžio 31 d. finansinę būklę,  2010 metų veiklos rezultatus ir yra parengta pagal Lietuvos Respublikoje galiojančius teisės aktus, reglamentuojančius buhalterinę apskaitą ir finansinių ataskaitų rinkinio sudarymą.

               Kontrolierė atliko VŠĮ „Tulpės“ sanatorijos 2010 metų veiklos ataskaitos patikrinimą. Už šią ataskaitą ir veiklos planų ir prognozių prielaidas atsakinga Įstaigos vadovybė. Kontrolierės pareiga, remiantis atliktu patikrinimu, pareikšti nuomonę ar įmonės veiklos ataskaitoje pateikti duomenys atitinka metinio finansinio ataskaitų rinkinio duomenis.

                Kontrolierės darbo apimtis veiklos ataskaitos atžvilgiu apsiribojo patikrinimu, ar šioje ataskaitoje, lyginant su metiniu finansiniu ataskaitų rinkiniu, nėra reikšmingų neatitikimų ir neapėmė veiklos ataskaitos ateities planų ir prognozių dalies vertinimų, nes tai nebuvo audito tikslas.

               Remiantis atliktu patikrinimu pareiškiu, kad VŠĮ „Tulpės“ sanatorijos 2010 metų veiklos ataskaitoje nepastebėta jokių reikšmingų neatitikimų lyginant su audituotomis 2010 metų finansinėmis ataskaitomis.

Savivaldybės kontrolierė                                                                    Zita Pranckevičienė


	
	


